近世飲者尊尚苦味有感成詩
作者：李呂
朝代：宋

paragraphs: 悠悠古先酒，麴糵化爲醴。
適口固匪他，詩人詠其旨。
岐黄作本草，甘辛味所紀。
惟清香滑辣，四事世云爾。
孟詵注爲苦，自不燭厥理。
至今蔑公論，遂以詵爲是。
乖僻隨躭嗜，不爾遽遭詆。
氣稟炎上作，無與諸膽比。
人情素弗食，嘗者爲雪恥。
柳家集衆葯，意在勗諸子。
未聞無其故，反以彼爲美。
一呷三掉頭，强嚥身聳起。
從來好歡伯，可畏非可喜。
孤負太和名，翻作攪腸水。
因思俗顛倒，類此蓋多矣。
大路指爲迂，曲徑偏踐履。
鄭聲既可惡，滿市更盈耳。
憔悴間姬姜，一蕕雜蘭芷。
貪濁和者衆，獨清競萋菲。
善惡久相淆，何特酒而已。
至當終難掩，豈必隨風靡。
革弊會有時，周道本如砥。